次韻和永叔夜聞風聲有感
作者：梅堯臣
朝代：宋

paragraphs: 月落夜正黑，風起庭槐端。
窗間星動摇，枕上人寤歎。
所歎吹陰雲，苦熱彌不歡。
當其氣莫出，曷若無衣寒。
虛堂卧竹簟，汗體如露漙。
驅蚊爇蒿艾，寧復襲芝蘭。
煎灼一如此，衰枯誰可完。
消磨任寒暑，安有不死丹。
三伏已過二，炎赫應漸殘。
試看蜣蜋蟲，辛勤方轉丸。
焉得從釣舟，逆上嚴子湍。
此事人所易，謝榮爲獨難。
誰顧萬古名，黑石持鎸刊。
風聲不用撼，牀頭閒素紈。